མདོར་ན།སྐད་ཡིག་ཅེས་པ་ནི་མི་རིགས་ཤིག་མི་རིགས་གཞན་ལས་དབྱེ་བ་དགར་བྱེད་ཀྱི་རྟགས་མཚན་གཙོ་བོ་ཞིག་ཡིན་པ་དང་།མི་རིགས་ཤིག་གི་འཕེལ་རྒྱས་དེ་མཐར་གཏུགས་ན་མི་རིགས་དེའི་སྐད་དང་ཡི་གེ་འཕེལ་རྒྱས་སུ་ཕྱིན་ཡོད་མེད་ལ་རག་ལས་པ་རེད།དེ་བས་རང་རིགས་ཀྱི་བླ་སྲོག་ལྟ་བུའི་སྐད་ཡིག་དེ་མི་རིགས་རང་ཉིད་ཀྱིས་འཛིན་སྐྱོང་སྤེལ་གསུམ་བྱ་དགོས་པར་མ་ཟད།སྔོན་ཐོན་མི་རིགས་ཀྱི་གྲས་སུ་ཚུད་དགོས་ན་ངེས་པར་དུ་རང་མི་རིགས་ཀྱི་སྐད་དང་ཡི་གེ་དར་སྤེལ་དུ་གཏོང་དགོས།རང་ཉིད་བོད་མི་རྣལ་མ་ཞིག་ཡིན་ཕྱིན་བོད་སྐད་དང་བོད་ཡིག་གཙང་མ་ཞིག་ཤེས་དགོས་ལ།ཚང་མས་རང་རང་གི་ས་ནས་བོད་སྐད་བོད་ཡིག་འདི་བཀོལ་སྤྱོད་དང་སློབ་སྦྱོང་ཡག་པོ་ཞིག་བྱས་ན་ང་ཚོ་བོད་མི་རིགས་འདི་ཉིད་བསྐལ་བ་མ་སྟོང་བར་དུ་འཇིག་མི་སྲིད་དོ།།